LOHJA
LOJO

Kaupunginhallitus		Päivämäärä
Datum

22.04.2008	Nro
Nr

213/02/021/08	

Oikeusministeriö
Oikeushallinto-osasto
PL 25
00023 VALTIONEUVOSTO

Lausuntopyyntönne 26.3.2008 OM 8/31/2007; lisäaikaa myönnetty 22.4.2008 asti

LAUSUNTO KÄRÄJÄOIKEUSVERKOSTON KEHITTÄMISESTÄ

	Lohjan kaupunginhallitus on käsitellyt otsikkoasiaa kokouksessaan 21.4.2008 ja päättänyt antaa seuraavan lausunnon:

Lohjan kaupunki pitää ensisijaisena vaihtoehtona sitä, että Lohjan ja Raaseporin käräjäoikeuksia ei yhdistetä. Yhdistämisellä ei selvitysten mukaan saavuteta mitään niistä eduista, joihin on pyritty. Lisäksi on tarjolla vaara, että tulevaisuudessa sivukanslian palveluita tuottavuussyistä supistetaan tai se muutetaan pelkäksi istuntopaikaksi. Tällöin alueen kielellisen valtaväestön palvelut heikkenisivät olennaisesti ja etäisyyksien kannalta siirtyisivät maantieteellisesti alueen toiselle laidalle. Ruotsinkielen asema turvataan parhaiten säilyttämällä Raaseporin ja Lohjan käräjäoikeudet, jolloin Raaseporin käräjäoikeuden työkielenä voisi säilyä edelleen ruotsi, vaikka senkin alueella kielisuhteet muuttuvat nopeasti.

	Mikäli Lohjan ja Raaseporin käräjäoikeudet kuitenkin yhdistetään, Lohjan kaupunki pitää tärkeänä sitä, että yhdistetyn käräjäoikeuden pääkanslian tulee sijaita Lohjalla. Se missä päätoimipiste sijaitsee, vaikuttaa olennaisesti käräjäoikeuden kykyyn tuottaa asukkaiden tarpeita vastaavia korkealaatuisia oikeuspalveluita myös tulevaisuudessa. Asiantuntijatyöryhmän alkuperäinen ehdotus siitä, että yhdistettävän käräjäoikeuden päätoimipaikka on Lohja, on perusteltu ja uudistuksen tavoitteita ja yleistä etua parhaiten huomioonottava. Päätoimipaikan sijoittamista Tammisaareen ei ole perusteltu uudistuksen tavoitteista lähtien, vaan ainoastaan käräjäoikeuden työkielen säilymisellä. 

	Lohjan kaupunki korostaa, että  Lohja sijaitsee maantieteellisesti ja liikenteellisen saavutettavuuden kannalta keskeisesti. Lohja on siten alueen väestön kielellinen ja maantieteellinen jakauma sekä yritysten sijoittuminen ja tarpeet huomioon ottaen luontaisesti oikea sijaintipaikka käräjäoikeuden pääkanslialle.  

Lohjan käräjäoikeus palvelee sekä suomen että ruotsin kielellä, joten palvelun laatu ja kielellinen kattavuus ei muutu, vaikka Lohjan käräjäoikeus jäisi itsenäiseksi tai toimisi päätoimipaikkana.

LOHJAN KAUPUNGINHALLITUS

Elina Lehto-Häggroth		Mikko Kuosmanen
kaupunginjohtaja		kaupunginsihteeri